Pernille Blume haltede et stykke efter langt hen ad vejen i 50 meter fri-finalen, som hun vandt natten til søndag.

For første gang siden 1948 kunne en dansk svømmer natten til søndag tage skridtet op på den øverste podieplads ved et OL.

Navnet Pernille Blume er blevet foreviget i de olympiske historiebøger som guldvinder i 50 meter fri efter en finale, hvor hun langt hen ad vejen faktisk var et stykke efter de forreste på den korte distance.

Den 22-årige svømmer er kendt som en langsom starter med en god slutspurt. Slutspurten i finalen var ikke bare god - den var suveræn.

I klippet over artiklen har vi sammen med TV 2 SPORT's svømmekommentator Michael Stærke fundet fire fixpunkter fra finalen, som viser, hvor suveræn slutspurten faktisk var.

For eksempel var Blume efter 15 meter - punktet hvor svømmerne skal have haft hovedet over vandet første gang - på sidstepladsen, men ifølge Stærke var finalen faktisk en forbedring, fordi hun normalt plejer at være længere efter.

Men med 20 meter tilbage haltede Blume stadig efter. På det tidspunkt var hun omkring nummer fem eller seks.

Så fik hun ellers fart på og spurtede sig altså til OL-guld.

En times tid senere blev Pernille Blume så dobbelt olympiske medaljevinder, da hun sammen med 4x100 meter medley-holdet vandt bronze.